REPUBLIKA SRBIJA

NARODNA SKUPŠTINA

Odbor za rad, socijalna pitanja,

društvenu uključenost

i smanjenje siromaštva

18 Broj: 06-2/311-12

10. decembar 2012. godine

B e o g r a d

Z A P I S N I K

11. SEDNICE ODBORA ZARAD, SOCIJALNA PITANjA,

DRUŠTVENU UKLjUČENOST I SMANjENjE SIROMAŠTVA,

ODRŽANE 05. DECEMBRA 2012. GODINE

Sednica je počela u 11, 10 časova.

Sednicom je predsedavala Milica Dronjak, predsednica Odbora.

Sednici su prisustvovali članovi Odbora: Ninoslav Girić, Milanka Jevtović Vukojičić, Ljiljana Lučić, Ranka Savić, Slavica Saveljić, Ivan Bauer, Mirjana Dragaš, Ljiljana Miladinović i Saša Dujović.

Sednici nisu prisustvovali članovi Odbora: Aleksandar Radojević, Miroslav Markićević, Jovana Joksimović, Sanja Čeković, Dušica Morčev, Aleksandar Pejčić, kao ni njihovi zamenici.

Sednici su prisustvovali i narodni poslanici: Predrag Mijatović (zamenik člana), Vera Paunović, Ljubica Milošević, Slobodan Jeremić, Slobodan Veličković, Borisav Kovačević i Momo Čolaković.

Sednici su prisustvovali predstavnici Ministarstva rada, zapošljavanja i socijalne politike: Dragi Vidojević, Stana Božović, Radina Todović, Negovan Stanković, Zoran Martinović i Brankica Janković, državni sekretari i Dragoljub Peruača, direktor Inspektorata za rad.

Na predlog predsednice Odbora, jednoglasno je usvojen sledeći:

D n e v n i r e d

1. Razmatranje Izveštaja o radu Ministarstva rada, zapošljavanja i

socijalne politike za period 27. jul - 23. novembar 2012. godine i

2. Razno.

Pre prelaska na razmatranje utvrđenog dnevnog reda, usvojen je bez primedbi zapisnik devete sednice Odbora, održane 22. novembra 2012. godine.

Prva tačka dnevnog reda **– Razmatranje Izveštaja o radu Ministarstva rada, zapošljavanja i socijalne politike za period 27. jul - 23. novembar 2012. godine**

Otvarajući raspravu povodom prve tačke dnevnog reda predsednica je napomenula da je, u ime Odbora, prihvatila izvinjenje ministra koji usled ranije preuzetih obaveza nije bio u mogućnosti da prisustvuje današnjoj sednici i podsetila da Odbor razmatra Izveštaj o radu Ministarstva u skladu sa članom 229. stav 4. Poslovnika Narodne skupštine.

Državni sekretar Dragi Vidojević predstavio je prisutne državne sekretare: Stanu Božović (za oblast Uprave za rodnu ravnopravnost i Uprave za bezbednost i zdravlje na radu), Radinu Todović (za Sektor za penzijsko i invalidsko osiguranje), Negovana Stankovića (za Sektor za boračko-invalidsku zaštitu), Zoran Martinovića (za Sektor za rad i Sektor za zapošljavanje) i Brankicu Janković (za Sektor za brigu o porodici i socijalnu zaštitu). Govoreći dalje o strukturi Ministarstva rekao je da su pomoćnici ministra: Radmila Bukumirić Katić (oblast rada i radnih odnosa), Ljiljana Džuver (oblast zapošljavanja), Zoran Milošević (sistem penzijskog i invalidskog osiguranja), Vladimir Pešić (zaštita osoba s invaliditetom) i Miro Čavaljuga (oblast boračko-invalidske zaštite). Naveo je i ko su direktori u Ministarstvu: Vera Božić Trefalt (Uprava za bezbednost i zdravlje na radu), Natalija Mićunović (Uprava za rodnu ravnopravnost) i prisutni Dragoljub Peruača (Inspektorat za rad).

Istakao je da je iz dostavljenog izveštaja za period 27. jul - 23. novembar 2012. godine, moguće videti koja su zaduženja zaposlenih u Ministarstvu, kao i da njihov rad definiše 38 zakona i 102 podzakonska akta, što s obzirom na široku nadležnost Ministarstva, opravdava i broj državnih sekretara u njemu. Istakao je da je u prethodna četiri meseca rada u ovom sastavu, sve funkcionisalo izuzetno dobro, zahvaljujući velikom broju kvalifikovanih i stručnih ljudi zaposlenih u Ministarstvu. Po sistematizaciji je određeno 513 izvršilaca, a u radnom odnosu na neodređeno vreme je zaposleno ukupno 477 izvršilaca, dok ih na određeno vreme ima šestoro. Za sedam državnih službenika miruje radni odnos, usled imenovanja na druge funkcije. Starosni prosek među zaposlenima iznosi 49,5 godina života, a u pogledu polne strukture – žene čine 62%, a muškarci 38%. Ukupni rashodi Ministarstva za period od četiri meseca iznose ukupno 41 milijardu 93 milona dinara.

Ostali državni sekretari su predstavili oblasti za koje su nadležni:

Radina Todović je rekla da se aktivnosti Sektora za penzijsko i invalidsko osiguranje velikim delom odnose na vršenje nadzora nad organizacijama kao što su: Republički fond za penzijsko i invalidsko osiguranje, Centralni registar obaveznog socijalnog osiguranja i Zavod za socijalno osiguranje.

Zoran Martinović je naveo da je Sektor za rad i zapošljavanje imao određeni period prilagođavanja propisa i programa koji se odnose na aktivne mere zapošljavanja. S obzirom na veliki problem nezaposlenosti, obezbeđena su određena sredstva za te svrhe za narednu godinu, koja su na nivou sredstava za 2012. godinu. U okviru normativne nadležnosti, pomenuo je izradu teksta nacrta zakona o štrajku i rekao da je došlo do susreta radne grupe za izradu ovog zakona sa socijalnim partnerima i dogovorena je dinamika daljeg rada. Kad je u pitanju Zakon o profesionalnoj rehabilitaciji i zapošljavanju osoba s invaliditetom, već je pripremljen predlog zakona o izmenama i dopunama pomenutog zakona, koji je dostavljen na mišljenje svim relevantnim organima. Radi se i na tzv. promociji potrebe izmena Zakona o radu, čime se vrši priprema socijalnih partnera na činjenicu da je u narednoj godini neophodna dodatna reforma radnog zakonodavstva.

Brankica Janković je kao važnu stavku istakla da su u okviru njenog sektora, tokom ovog perioda, sva finansijska davanja isplaćivana redovnom dinamikom. Osvrnula se i na aktivnosti Sektora koje se odnose na donošenje podzakonskih akata u skladu sa Zakonom o socijalnoj zaštiti – između ostalog, završena je izrada: Pravilnika o minimalnim standardima za pružanje usluga u sistemu socijalne zaštite, Pravilnika o licenciranju pružalaca usluga i Pravilnika o licenciranju profesionalaca zaposlenih u ustanovama socijalne zaštite. Ovi akti predstavljaju sistemsku novinu, a trebalo bi da omoguće uvođenje reda na tržištu socijalnih usluga, s obzirom na to da pružaoci usluga nisu više samo oni čiji je osnivač država, odnosno jedinica lokalne samouprave, već je veliki broj pružalaca različitih vrsta socijalnih usluga i u nevladinom, tj. privatnom sektoru. Poznato je da je donedavno sistem socijalne zaštite bio baziran na institucionalnom smeštaju, što se pokazalo ne samo kao nedovoljno, već u pojedinim slučajevima (npr. zaštita dece), kao oblik zaštite koji nije doprinosio poboljšanju kvaliteta života i razvoju dece. Stoga je akcenat stavljen na otvorene oblike zaštite, kako dece, tako i ostalih kategorija stanovništva kojima je neohodna pomoć (npr. osobe s invaliditetom i stariji građani). Ovo ne podrazumeva ukidanje institucionalne zaštite, već otvaranje mogućnosti izbora za one kojima je potreban i dnevni boravak i podrška kod kuće, s naglaskom na razvoj servisa u kući. Najveći iskorak je potpuna zabrana dalje institucionalizacije dece do tri godine, dok će 81 dete do tri godine, koje se već nalazi u institucijama, u naredne tri godine biti deinstitucionalizovano izborom odgovarajuće usvojiteljske ili hraniteljske porodice. Za potrebe hitnog izmeštanja dece iz bioloških porodica (najteži oblici zlostavljanja i zapostavljanja deteta) biće obučen adekvatan broj hraniteljskih prodica. Akcenat će ubuduće biti na podršci biološkoj porodici, kako deca više ne bi bila izmeštana zbog finansijskih problema porodice. Kao revolucionarnu promenu vidi uspostavljanje vrlo dobre saradnje sa sistemom zdravstvene zaštite i rad na zajedničkom projektu uspostavljanja socijalno-zdravstvenih ustanova, pogotovo što demografski trend pokazuje da zaštita koja je potrebna najstarijim građanima jeste zaštita iz domena zdravstvene, odnosno sistema zdravstevne i socijalne zaštite zajedno. Započeta je implementacija projekta IPA 2011. u saradnji sa Ministarstvom zdravlja, koji podrazumeva deinstitucionalizaciju ustanova za duševno obolela lica. Završena je i radna verzija Nacrta zakona o socijalnom preduzetništvu, a očekuje se da javna rasprava počne tokom ovog meseca. Smatra se da će primena ovog zakona značiti veliku pomoć u rešavanju problema nezaposlenosti, budući da će ovaj zakon predvideti beneficije u zapošljavanju teško zapošljivih kategorija ljudi (starijih radnika, osoba sa invaliditetom, slučajeva kad su oba roditelja u okviru jedne porodice nezaposlena i samohranih roditelja).

Stana Božović je rekla da rodna ravnoporavnost predstavlja oblast koja je tek 2009. godine počela s afirmacijom kroz institucije sistema. Rekla je da se još uvek ni jedna zemlja na svetu, pa ni naša, nije izborila sa problemom rodne ravnopravnosti, nasilja i diskriminacije, bez obzira na to što u Srbiji postoji izričita Ustavom propisana zabrana. Istakla je da nasilje nad ženama predstavlja veliki problem ne samo za porodicu, već i za celo društvo, a Uprava će insistirati na tome da se ova oblast što bolje uredi. Uprava je radila i na projektu koji se odnosi na zastupljenost žena u sistemu izvršne vlasti, budući da situacija na ovom polju nije zadovoljavajuća. U toku su pripreme za obrazovanje nacionalnog saveta za rodnu ravnopravnost, kao i saveta za bezbednost i zdravlje na radu. Pristupilo se pripremi dokumenata za ratifikaciju Konvencije o sprečavanju i borbi protiv nasilja nad ženama i nasilja u porodici Saveta Evrope, koju je Republika Srbija potpisala 4. aprila 2012. godine. Kad je u pitanju Uprava za bezbednost i zdravlje na radu, rekla je da se u ovoj oblasti prate instrukcije Saveta Evrope, u pogledu unapređenja bezbednosti i zdravlja na radu.

Predstavljajući Sektor za boračko-invalidsku zaštitu Negovan Stanković je rekao da isti vrši nadzor nad ostvarivanjem prava u upravnom i upravno-nadzornom postupku svih korisnika prava u ovoj oblasti, kojih je ukupno oko 45 hiljada, a da godišnji budžet iznosi oko 15,5 milijardi dinara. Kad je reč o negovanju tradicija oslobodilačkih ratova, što je takođe u nadležnosti ovog sektora, jedan segment podrazumeva održavanje ratnih memorijala, vojnih grobalja i grobova u zemlji i inostranstvu, a drugi je obeležavanje značajnih godišnjica iz naše istorije. Rekao je da je pri kraju izrada Nacrta zakona o boračko-invalidskoj zaštiti i da bi do kraja meseca trebalo da se nađe na javnoj raspravi, a dovršen je i Nacrt zakona o zaštiti vojnih memorijala i grobalja. U okviru planiranih budžetskih sredstava, nalazi se i finansiranje projekata udruženja iz oblasti boračko-invalidske zaštite.

Dragoljub Peruača je rekao da Inspektorat za rad ima 281 zaposlenog, od čega je 259 inspektora (većinom pravnika i inženjera i dvoje ekonomista). Inspektorat vrši nadzor nad sprovođenjem više zakona i niza pravilnika i podzakonskih akata. Najčešće se preduzimaju mere iz oblasti radnih odnosa i bezbednosti i zdravlja na radu, a primarni je cilj obezbeđivanje što potpunije zakonske regulative, u smislu zaštite zaposlenih. Inspektorat ima svoja odeljenja, odseke ili grupe u svih 25 okruga u zemlji. Iako se u Izveštaju nalaze određeni podaci za period od jula do novembra 2012. godine, istakao je da je od januara 2012. godine obavljeno oko 28 hiljada inspekcijskih nadzora u oblasti radnih odnosa i njima obuhvaćeno oko 420 hiljada zaposlenih. U proseku na 15 hiljada zaposlenih radi jedan inspektor, dok je standard Međunarodne organizacije rada jedan na 10 hiljada. U oblasti bezbednosti i zdravlja na radu od januara je obavljeno oko 15 hiljada nadzora, čime je obuhvaćeno oko 350 hiljada zaposlenih. Inspektorat radi i redovan nadzor, ali i nadzor po prijavi stranaka. Veliki problem sa kojim se Inspektorat često sreće jeste rad na crno i utvrđivanje istog. Inspektorat vrši nadzor i nad sprovođenjem štrajkova, na osnovu Zakona o štrajku. Održavaju se kontakti i sa socijalnim partnerima (najčešće sindikatima iz različitih oblasti), a obavljaju se i međunarodne aktivnosti, posete skupovima, saradnja sa inspekcijama rada u regionu itd. Istakao je da su pritisci na Inspektorat svakodnevni, ali ono što je dobro jeste to što se u najvećem broju slučajeva, kad se utvrdi da prilikom davanja otkaza nije poštovan zakon, do okončanja sudskog postupka donosi rešenje o odlaganju izvršenja rešenja o otkazu,

U diskusiji su učestvovali: Saša Dujović, Milanka Jevtović Vukojičić, Stana Božović, Ranka Savić, Slavica Saveljić, Mirjana Dragaš, Predrag Mijatović, Negovan Stanković, Brankica Janković i Dragi Vidojević.

Saša Dujović se osvrnuo na kategoriju stanovnika koji su bili učesnici ratova od 1991. do 1999. godine, odnosno na pitanje ostvarivanja dvostrukog boračkog staža koji je propisan zakonom, međutim, istakao je da je za ostvarivanje ovog prava procedura dosta komplikovana. Sugerisao je da se u okviru Ministarstva i Republičkog fonda za penzijsko i invalidsko osiguranje, povede rasprava o ovoj temi, kako bi se došlo do odgovarajućeg rešenja. Povodom pomenutog broja od 45 hiljada korisnika prava iz oblasti boračko-invalidske zaštite, rekao je da bi ovaj broj trebalo da bude znatno veći, odnosno da bi ovo pravo trebalo da ostvaruju svi učesnici rata. Postavio je pitanje da li je još uvek na snazi uredba o reprezentativnosti organizacija koje zastupaju ovu populaciju. Takođe je postavio pitanje da li su se predstavnici Ministarstva izjašnjavali o Predlogu zakona o boračko-invalidskoj zaštiti, čiji je on podnosilac, budući da se pominje priprema ovog predloga zakona u okviru Ministarstva. Predložio je da tekst koji se već nalazi u skupštinskoj proceduri, bude iskorišćen iz praktičnih razloga, a da se naknadno putem amandmana određeni delovi usaglase. Podsetio je da je Odbor obrazovao Pododbor za pitanja ratnih veterana i žrtava ratova od 1991. do 1999. godine i da je zvaničnim dopisom zatražen razgovor predstavnika ovog pododbora sa ministrom. Pohvalio je vođenje brige o državnim spomenicima i vojnim memorijalima, kao i negovanje tradicije. Podsetio je da kad je zapošljavanje osoba s invaliditetom u pitanju, posebnu pažnju treba obratiti na zapošljavanje ratnih vojnih invalida, što je uređeno posebnom uredbom, a o čemu smatra da poslodavci nisu dovoljno obavešteni.

Milanka Jevtović Vukojičić se osvrnula na deo koji se odnosi na brigu o porodici i socijalnu zaštitu i pohvalila sve što je u ovoj oblasti do sad urađeno – obezbeđenje minimuma socijalne sigurnosti najugroženijih društvenih grupa, obezbeđenje redovnosti novčanih davanja, stalnost isplate u delu novčanih davanja, sticanje novih znanja i veština među zaposlenima, podrška jedinicama lokalnih samouprava u projektima koji se odnose na usluge socijalne zaštite na lokalnom nivou. Kao lošu stranu istakla je činjenicu da je Zakon o socijalnoj zaštiti stupio na snagu u aprilu 2011. godine, ali da veliki broj podzakonskih akata još uvek nije donet (što je i inače problem kad su u pitanju reformski zakoni). Kritikovala je upotrebu termina „voditelj“ za socijalne radnike, psihologe i pedagoge u Pravilniku o organizaciji, normativima i standardima rada centra za socijalni rad, kao i termina „slučaj“ kad su u pitanju korisnici usluga. Osvrnula se i na donošenje pravilnika o porodičnom smeštaju dece, koje je planirano do kraja 2012. godine. **S** tim u vezi istakla je da centri za porodični smeštaj dece, predstavljaju paralelne insitucije sa centrima za socijalni rad, s obzirom na to da se u centrima za porodični smeštaj obavljaju redovne aktivnosti centara za socijalni rad, što centre za porodični smeštaj čini izlišnima. Osim toga, centri za porodični smeštaj dece su krajnje neravnomerno raspoređeni na teritoriji države (a ne zna se ni po kojim kriterijumima je to učinjeno). Istakla je da bi prioritet ovog sektora trebalo da bude zaštita starih osoba, a podržala je projekat deinstitucionalizacije ustanova za duševno obolela lica. Kad je u pitanju socijalno preduzetništvo, rekla je da bi u javnu raspravu o ovom nacrtu zakona trebalo da budu uključeni svi relevantni partneri, budući da je procenat nezaposlenih kod nas preko 25%. Kad je u pitanju pravo na dečiji dodatak, rekla je da su hranitelji u nepovoljnom položaju prilikom ostvarivanja ovog prava, budući da je propisano da hranitelji ne smeju biti socijalno ugrožena lica, odnosno, njihove porodice se ne smeju izdržavati od nadoknada koje oni primaju po osnovu hraniteljstva. Osim toga, smatra da su nadoknade koje hranitelji primaju za svoj rad, ispod svakog minimuma. Takođe, istakla je da bi bilo važno precizno utvrditi šta podrazumeva termin „samohranost“, budući da on i u stručnoj javnosti stvara dileme, a ni jednim zakonom ovo nije precizirano. Smatra da bi Uprava za rodnu ravnopravnost trebalo da uloži mnogo napora u cilju prevencije nasilja, s obzirom na to da iako je „nasilje u porodici“ definisano Porodičnim zakonom, veliki problem predstalja neefikasnost sudova i to je karika koja ovde nedostaje. Rekla je da je dosta rađeno na promovisanju „sigurnih kuća“, koje predstavljaju dobar prvi korak, ali one svakako nisu krajnje rešenje za žrtve porodičnog nasilja.

Stana Božović je povodom obraćanja Saše Dujovića na temu prava učesnika ratova, rekla da se mnogi poslanici obraćaju Ministarstvu sa sličnim primedbama, te da će u Ministarstvu pokušati da dođu do rešenja ovog problema. Što se tiče rodne ravnopravnosti, rekla je da problemi u ovoj oblasti ne spadaju isključivo u domen Uprave za rodnu ravnopravnost, ili Ministarstva, već su multisektorski i moraju se rešavati zajedno sa Ministarstvom unutrašnjih poslova i Ministarstvom pravde i državne uprave.

Ranka Savić je povodom izostanka ministra sa ove sednice, skrenula pažnju na to da bi on više vremena trebalo da posvećuje narodnim poslanicima, a posebno ovom Odboru, s obzirom na nadležnosti Ministarstva na čijem je čelu. Istakla je da se u Srbiji ne zna ko je zadužen za vođenje socijalnog dijaloga, a tvrdi da se u okviru Socijalno ekonomskog saveta RS vrši apsolutna diskriminacija i sindikata i poslodavačkih organizacija, što u krajnjoj liniji dovodi i do nemogućnosti vođenja socijalnog dijaloga. Iznela je mišljenje da bi izmenom Zakona o radu, trebalo socijalni dijalog definisati tako da odgovara trenutnoj situaciji u zemlji. Zamolila je da dobije pojašnjenje u vezi sa komorom socijalne zaštite.

Slavica Saveljić je takođe izrazila očekivanje da narednom prilikom i ministar bude prisutan na sednici Odbora. Osim toga, rekla je da je zanima kakav će biti status sociologa u socijalnoj zaštiti, budući da su se prilikom izmena Zakona o socijalnoj zaštiti, oni borili za to da zadrže status stručnog radnika, što im je priznato, ali izgleda da novim pravilnikom o licenciranju oni nisu predviđeni. Postavila je i pitanje koje se odnosi na status lica koja nemaju uređeno boravište, s obzirom na to da je Zakon o prebivalištu i boravištu građana, koji reguliše ovu materiju, stupio na snagu pre više od godinu dana, ali još uvek nisu propisani obrasci za prijavljivanje ovih lica u centre za socijalni rad.

Mirjana Dragaš se u okviru dela Izveštaja koji se odnosi na boračko-invalidsku zaštitu, osvrnula na nepoštovanje tekovina NOB-a, odnosno borbe protiv fašizma i neobeležavanja dana pobede nad fašizmom u Srbiji. Takođe, istakla je da se ne obeležava ni dan antifašističke borbe srpskog naroda, te smatra da bi predstavnici Ministarstva trebalo da nađu rešenje za ovaj problem. Osim toga, smatra da bi u okviru plana Ministarstva za narednu godinu, trebalo da se nađe i projekat za memorijal „Sajmište“ i njegovo adekvatno obeležavanje. Takođe smatra da bi na jednom mestu trebalo da budu popisane sve pogubljene srpske žrtve, stradale za oslobođenje Srbije. Osvrnula se i na nedovoljnu zaštitu radnika i prekomeran broj povreda na radu i predložila da se u cilju poboljšanja ove oblasti, izmeni Zakon o radu.

Predrag Mijatović je skrenuo pažnju predsednici Odbora da bi vreme za diskusiju trebalo da ograniči na neku razumnu meru, kao i da diskusiju usmeri na temu sednice. Osim toga, postavio je pitanje predstavnicima Ministarstva kakva je sudbina ljudi koji su se za vreme, odnosno posle rata devedesetih godina, zatekli u psihijatrijskim ustanovama na teritoriji Srbije i ostali u njima, a nisu državljani Srbije, niti su sposobni da brinu o sebi – šta predstavnici Ministarstva smatraju da bi trebalo preduzeti, kako bi ovi ljudi bili vraćeni u svoje zemlje.

Negovan Stanković je na pitanje o reprezentativnosti organizacija koje zastupaju boračko-invalidsku polulaciju, rekao da postojeća uredba ostaje na snazi, budući da je doneta za period od tri godine, a do sad je prošla polovina tog perioda. Na pitanje u vezi sa Predlogom zakona o boračko-invalidskoj zaštiti, odgovorio je da je telo Vlade koje je zaduženo za pitanja ratnih veterana, jednoglasno u tome da zakon o boračko-invalidskoj zaštiti treba da bude predlog Vlade. Ovim zakonom bi se regulisao, odnosno zadržao i uvećao određeni broj prava, uzimajući u obzir pojedine novine koje se nalaze i u Predlogu zakona čiji je podnosilac Saša Dujović. Smatra da bi Predlog zakona do redovnog prolećnog zasedanja mogao da se nađe u skupštinskoj proceduri. Na primedbu o neobeležavanju značajnih praznika za Srbiju, rekao je da Dan pobede postoji kao zvaničan praznik države, ali da je pomalo u senci zbog praznika koji se obeležava istog dana, 9. maja – Dana Evrope. Takođe se na adekvatan način obeležava i 7. jul – Dan ustanka, mada ne kao državni praznik, tako da će u ovom smislu biti predložene izmene i dopune Zakona o državnim i drugim praznicima u RS, a različitim manifestacijama i aktivnostima se obeležava i niz drugih značajnih datuma.

Brankica Janković je rekla da iako briga o licima o kojima je Predrag Mijatović govorio, nije u nadležnosti ovog ministarstva, jasno je da o njima do sad niko nije vodio računa, čak se malo o tome uopšte zna. Budući da su oni u nadležnosti Uprave za strance Ministarstva unutrašnjih poslova, rešavanje ovog pitanja trebalo bi da pokrene Uprava. Međutim, rekla je da će i lično, sa nadležnima u okviru oblasti zdravstvene zaštite, inicirati pokretanje ovog pitanja. U vezi sa pomenutim donošenjem podzakonskih akata u oblasti socijalne zaštite, rekla je da ih je Ministarstvo za poslednja četiri meseca donelo ukupno desetak (iako ona nije sve navela). Pomenula je da se od donošenja Zakona o socijalnoj zaštiti već pokazalo da postoji potreba za izmenama i dopunama istog, a razlog za to je što je u njegovoj izradi bilo previše učesnika van sistema socijalne zaštite koji ne poznaju ovu normativu. Kad su u pitanju primedbe Milanke Jevtović Vukojičić na Pravilnik o organizaciji, normativima i standardima rada centra za socijalni rad, deli njeno mišljenje da su ovde neophodne hitne izmene, što će i biti uskoro urađeno. Takođe se složila i sa njenom tvrdnjom da se aktivnosti centara za porodični smeštaj i centara za socijalni rad trenutno poklapaju, ali da će se to prevazići tako što će centri za porodični smeštaj pružati podršku i edukaciju hraniteljskim porodicama, a centri za socijalni rad će nastaviti da rade ono što je primarno u njihovoj nadležnosti. Složila se i sa većinom ostalih sugestija Milanke Jevtović Vukojičić. Na pitanje o komori socijalne zaštite, odgovorila je da ona uskoro počinje sa radom, a dodeljivaće licencu profesionalcima koji rade u oblasti socijalne zaštite. U vezi sa pitanjem o socijalnim radnicima, rekla je da će svakako proveriti da li je u pravilniku o licenciranju došlo do propusta, a složila se da analitičke poslove treba da obavljaju sociolozi, a ne socijalni radnici. Rekla je da je pitanje obrazaca za prijavljivanje lica bez boravišta već pokrenuto sa Ministarstvom unutrašnjih poslova i nada se da će ovo uskoro biti gotovo, budući da je ovakvih slučajeva mnogo.

Dragi Vidojević je u ime predstavnika Ministarstva, zahvalio na pohvalama, kao i na iznošenju stavova i sugestija, koji svakako mogu da posluže kao putokaz u daljem radu.

Ranka Savić je pomenula da je u svojstvu narodnog poslanika, otvorila Kancelariju za pomoć građanima i zamolila predstavnike Ministarstva da u okviru svojih nadležnosti pomognu u rešavanju problema građana.

Odbor je jednoglasno odlučio da prihvati Izveštaj o radu Ministarstva rada, zapošljavanja i socijalne politike za period 27. jul - 23. novembar 2012. godine, uz sugestije koje su unete u zapisnik.

Druga tačka dnevnog reda **– R a z n o**

Predsednica je podsetila da je Odbor na svojoj šestoj sednici od 27. septembra, za člana u Komisiji za praćenje sprovođenja Nacionalnog akcionog plana za primenu Rezolucije 1325 Saveta bezbednosti UN – Žene, mir i bezbednost u Republici Srbiji (2010-2015), predložio i izabrao Biljanu Ilić Stošić. Kako ona više nije član Odbora, predsednica je predložila da se umesto nje, za novog člana Komisije iz Odbora, izabere Milanka Jevtović Vukojičić. Predlog je jednoglasno podržan.

Sednica je završena u 13, 25 časova.

SEKRETAR PREDSEDNICA

Žužana Sič Levi Milica Dronjak